Shanglawt Ai Mungdan Kata Na Shanglawt Ai Ramma Ni A Sharin Hpawng
Shanglawt Ai Mungdan Kata Na Shanglawt Ai Ramma Ni A Sharin Hpawng
Lungjung Moon
Shanglawt ai Mungdan ngu ai hta,“ Anhte Kachin ni ngu ai gaw tinang lagaw tinang tsap ai, anhte hpe hpan da ai Karai Kasang, shi jaw da ai shanglawt ai mungdan hpe tsun ai re, kadai tsasam wa jaw n ra ai, Karai Kasang sharawng awng ai shanglawt ai mungdan de du lu na matu ramma ni gaw hkrang shapraw ra ai hpe tsun ai. Anhte Wunpawng Amyusha ni Awmdawm Mungdan hpe bai lu gawgap lu na matu, myit mada ai kaw nna gaja wa byin lu ai shing-ran hpe hkrang shapraw lu na matu mung yaw shada ai”. Dai gaw (8) Lang na KBC Youth Conference hpe Shanglawt ai Mungdan ngu gabaw jaw ai hte yaw shada lam hpe KBC Ramma Hpa-awn Sara Lagwi Ying Kyang kaw nna tsun dan ai re.
Dai sharin hpawng hta KBC sha n ga, kaga makam masham hpung ni kaw na Kachin ramma ni mung shanglawm ai hpe mu lu ai. RC Makam Masham Hpung kaw na ramma langai rai nga ai shd. Zau Mai Awng mung, “ Shanglawt ai Mungdan ngu ai Gabaw gaw KBC hte sha seng ai n re le, anhte Kachin ni yawng hte seng ai le, dai majaw ngai mung Kachin ramma langai hku nna shanglawm byin ai re” nga nna tsun ai.
Conference (5) ya hta sharin lamang ni, Shingjawng lamang ni hte kaga Arts and Photos Exhibition zawn re, shawoi n galaw yu ai lamang ni galaw wa ai hpe mu lu ai. Sharin lamang ni hta mung sara/num kaba ni gaw daini Kachin amyusha ni a masa hta mahta nna Chyummasa, Mungmasa, Sutmasa, Hpajimasa, Pratdep masa, Lamuga hkangzingmasa lam ni hpe sharin ya ai hpe mu lu ai. Lakjet sharin lamang ni hpe sharin hpawng hta sa du shanglawm ai shd: Damau Htoi Naw gaw “ Sara Kaba Hkalam Samson tsun ai zawn, Shanglawt lu na matu Mungmasa hte sha n mai ai; lanak mung lang ra ai nga hpe matsing ai. Dai lakjet ni yawng gaw anhte shanglawt ai mungdan gawgap wa ai ten hta akyu rawng na re” nga nna shi a mu mada lam hpe tsun ai. Shinggyim ahkaw ahkang hte seng nna lakjet jaw ai Saranum Hkawn Ja mung, “ Tinang ahkaw ahkang hpe tinang chye ra ai, n chye yang gaw n lu hpyi na rai nga. Dai hpe chye da tim pyi, n shakut yang gaw kadai mung tinang man kaw n sa jaw ai. Dai majaw tinang a ahkaw ahkang hpe tinang hpyi ga ngu nna ramma ni yawng hpe saw lajin dat mayu ai” nga nna tsun dan ai. Sharin ai lamang hta Du Kaba Sumlut Gun Maw gaw laksan mungga lamang hte shanglawm na nga da tim, video file hpe sha shagun jaw dat ai lam hpe mu lu ai.
Ramma ni myit lawm dik htum rai nga ai, “ Kachin Liberation Art Exhibition” ngu ai Dumhpau Hkun Li, Dumhpau Hkun Lat yan a, anhte Kachin ni a prat hpe htawng madun sumla ni hte Zahkung Hkawng Gyung @KOZ a Installation Art ni rai nga ai. “ Dai zawn re shawoi n mu ga ai, ya na zawn re myi jahpaw ya ai ni hpe mung grai chyeju dum ai. Sumla ni mung grai hkrak ai, tinang makau grup-yin kaw nga ai arai ni hte galaw da ai le i” nga nna, shayi Bawm Ra gaw shi a mu mada hkam sha lam hpe tsun ai. Sharin hpawng hta sa du ai ramma ni gaw roi rip hkrum ai saranum Tangbau Hkawn Nan Tsin hte Saranum Maran Lu Ra yan a lupding lupwa de sa nna hkungga jaw ai lamang hpe mung galaw sai rai nga ai.
Shingjawng lamang ni hta Myitkyina Ginwang ramma ni gaw, gawdin shingjawng lamang Sovereign Cup hpe lu la nna , kahkrang hte mahkawn shingjawng ai hta mung No.1 lu ai lam hpe chye lu ai. Miss KBC hpe gaw Lawuga Ginwang na Shayi Mandawng Hkawng Nan shagrau hkam la hkrum sai.
“Shanglawt ai Mungdan de du wa lu na matu dai sharin hpawng gaw lahkam langai mi rai sai. Marai langai hkrai sha galaw n mai ai; garan ginhka taw n mai ai; myit hkrum ra ai; dai lam ni hpe ya na sharin hpawng hta lu la na re ngu kam ai. Ya daini na zawn, ahkying aten hta anhte ramma ni sa pra ai ngu ai gaw, Karai Kasang a yaw shada lam nga ai, Right time re ai. Daini na mabyin masa ni hta ya na zawn re Sharin Hpawng kaba wa ang ai ngu ai mung, anhte ramma ni shanglawt ai mungdan gawgap ai lam hta shanglawm lu na matu lama ma sharin la lu ai lam rai na re ngu, myit mada ai. Shanglawm ai ni gaw laklai ai lam lama mi lu na re ngu kam ai” nga nna, Sara Lagwi Ying Kyang gaw sharin hpawng a ntsa shi a myit mada hkam la ai lam hpe tsun dan ai.
2015 ning April shata (21) ya kaw nna (27) ya du hkra AD-2000 Gawknu, KTCS Nawngnang, Myitkyina hta galaw la lu sai. (8) Lang na KBC Youth Conference gaw laklai ai lam ni hte galaw lu sai re. Lai wa sai (1) lang kaw nna (7) lang hta gaw maigan de du nga ai ramma ni du hkra shanglawm lai wa sai hpe chye lu ai. Jahpan hku nna KBC kata Ginwang (15) hte OKBC kaw nna ramma -10,537 sa du ai hpe chye lu ai. Kaga mying jahpan n bang ai, kaga makam masham hpung ni kaw na ramma ni mung law law sa du shanglawm ai hpe mu chye lu ai.
kac_Latn kac_Latn mos_Latn kac_Latn kac_Latn kac_Latn kac_Latn kac_Latn kac_Latn kac_Latn